KAPETULU 2
Bayibolu—hiMukanda Wafuma Kudi Nzambi
Munjilanyi Bayibolu muyinambukiliku namukanda wudi wejima?
Indi Bayibolu yinatweshi kukukwasha ñahi kumika nakukala kweyi?
Muloñadi chiwatelela kukuhwelela wuprofwetu wasonekawu muBayibolu?
WUNATWESHI kwanuka mpinji yiwatambwilili chawaana chalema kufuma kudi ibwambu deyi yiwakeña? Chakubula nikujinoka, kutambwila china chawaana hichakutiyishili kuwaha hohuku, ilaña chakuzañalesheli. Cheñi nawa, ichi chawaana chinakuleja chuma chimu hadi mukwakuhana—neyi himuntu walemesha wubwambu wenu. Hichakujinaku wamusakililili ibwambu deyi hakukutemeshela chawaana chachiwahi.
2 Bayibolu hichawaana chakufuma kudi Nzambi, chawaana chimu chitwatelela kusakilila chikupu. Iwu mukanda wadimena wamwekeshaña yuma yitwakabula kuwana kudi kwejima. Chakutalilahu, Bayibolu yatulejaña hakuleña kwatutumbwa twamwiwulu, nimaseki, niiyala watachi nimumbanda watachi. Bayibolu yikweti nshimbi jalala jatukwashaña kumika namakabi nikwakamena kwamuwumi. Yatulejaña chakashikijayi Nzambi nkeñelu yindi nakuleta wumi wawuwahi hamaseki. Bayibolu hichawaana chachiwahi chikupu!
3 Nawa cheñi Bayibolu hichawaana chazañaleshaña, muloña yatulejaña chuma chimu hadi Mukwakuhana, Yehova Nzambi. Muloña wakwila watwinka mukanda wamuchidiwu hiwunsahu wunakumwekesha nawu nakukeña etu tumwiluki chachiwahi. Chalala, Bayibolu yinateli kukukwasha kulonda wukundami kwakwihi naYehova.
4 Neyi wudi naBayibolu, hiyeyi wudi nayu nkaweyi hohuku. Bayibolu yamukuma hela yachibalu, yasonekewa mumadimi kubadika ha 2,300 nawa dikwila nawu kubadika hamapesenti 90 akuvula kwawantu adi mukaayi kejima akweti Bayibolu. Haavareji, maBayibolu kubadika hachihita chimu enda ayihana hamulungu hamulungu! Mabiliyoni amaBayibolu amukuma hela achibalu anakusonekewa. Mwamweni, kwosi mukanda wukwawu wudi neyi Bayiboluku.
5 Kubombelahu, Bayibolu “ayonena dehi kudi Nzambi.” (2 Timotewu 3:16) Munjilanyi? Bayibolu yayeni yikudakwila: ‘Antu ahosheli chakufuma kudi Nzambi, chakuyihoshesha kudi spiritu yajila.’ (2 Petulu 1:21) Twili netu: Mukwakulanda nakulandulula watela kuleja nsoneki nindi asoneki mukanda. Mumukanda wuna mudi nshimbi niyitoñojoka yamukwakulanda nakulandulula. Dikwila nawu, chalala himukanda windi, bayi neyi wansonekiku. Chochimu, Bayibolu yikweti nsañu yaNzambi, bayi yawantu ayisonekeliku. Dikwila nawu, Bayibolu yejima chalala ‘hiizu daNzambi.’—1 Atesalonika 2:13.
YAKWANTANKANA NAWA YOLOKA
6 Bayibolu ayisonekeli mukuleha kwakuhita hayaaka 1,600. Ansoneki yaBayibolu adiñaku hampinji yashiyashana nawa afumini kuyisemwa yambokamboka. Amakwawu adiña andimi, ayibinda amenji niatubiña. Amakwawu adiña atuprofwetu, ansompeshi nianyanta. Luka wasonekeli Nsañu Yayiwahi wadiña ndotolu. Hela chakwila yisemwa yanawa ansoneki yenda kwambuka, Bayibolu yakwantankana kufuma kukutachika kushika nikunsa.*
7 Mukanda watachi wamuBayibolu watulejaña chatachikili makabi awantu. Mukanda wakukumishaku washimunaña nawu iseki dejima dikekala paradisa hela itempa. Yibalu yejima yashiyashana yamuBayibolu yasenda makombakaji ayaaka yansañu yanyaka nawa yakwashañaku kutiyisha nkeñelu yaNzambi. Kukwantankana kwaBayibolu kwakuwahi, nawa ichi dichitwatela kukuhwelela mukanda wakufuma kudi Nzambi.
8 Bayibolu yahoshaña choloka mujasayansi. Yikweti ninsañu yakumbidi kwakweni. Chakutalilahu, mukanda waAlevi wadiña nanshimbi yawaIsarela akunyima yahosheleña hawunyonji nihakwambula antu adiña nanyisoñu kudi akwawu, ilaña akamatuña ayinyeñumukili hiyelukilihu nsañu yamuchidiwuku. Hampinji yikwadiña yitoñojoka yakutwamba hammwekenu yeseki, Bayibolu yahosheli nawu iseki didi neyi chikelubula hela danjiñumuki. (Isaya 40:22) Bayibolu yahosha choloka nawu iseki ‘adikudika hamukunkulwayi.’ (Yoba 26:7) Hela chochu, Bayibolu himukanda wasayansiku. Ilaña neyi yinakuhosha hansañu yasayansi, yahoshaña mwoloka. Komana ichi dichitwatela kukuhwelela mukanda wakufuma kudi Nzambiku?
9 Bayibolu yekala yoloka cheñi munsañu yanyaka nawa yashindamenewa. Nsañu yachu yalala. Hiyekala namajina hohuku, ilaña yikweti niankakulula jawantu.# Kwambukaku nawantu ahoshaña nsañu yanyaka amwituña, kakavulu hiyahoshaña chashindiluwu ituña dawuku, ilaña ansoneki aBayibolu adiña ashinshika, asonekeli nyiloña yawu aweni hamu nanyiloña yetuña dawu. Chakutalilahu, mukanda wamuBayibolu waKuchinda, nsoneki Mosi wetejeli chiluwa chindi yomweni hamuhosholeliwu. (Kuchinda 20:2-12) Kashinshi kamuchidiwu hikawanikaña munyikanda yikwawu yansañu yanyakaku, ilaña yawanikaña muBayibolu muloña himukanda wakufuma kudi Nzambi.
MUKANDA WAMAANA ALUMBULUKA
10 Muloña wakwila Bayibolu ayonena dehi kudi Nzambi “yawaha kuleja nachu, nikutanyisha nachu, nikwolola nachu.” (2 Timotewu 3:16) Eña, Bayibolu himukanda wamaana alumbuluka. Yamwekeshaña kashinshi kakutiyishisha chekalayi muntu. Hichikutuhayamishaku muloña Nsoneki waBayibolu, Yehova Nzambi, diyi Nleñi! Watiyishishaña yitoñojoka yetu kubadika chitwayiluka etu aweni. Kubombelahu, Yehova weluka yuma yitwakeñaña hakwila nawu twikali namuzañalu. Weluka cheñi nijinjila jitwatela kutondolwela.
11 Esekejaku nhoshelu yaYesu yatenañawu nawu Mpanji yahaMpidi, yasonekawu muMatewu kapetulu 5 nakushika ku 7. Muntañishilu yidi yayiwahi, Yesu wahosheli hansañu yayivulu, kubombelahu ninjila yakuwaninamu muzañalu, nichakumanisha kukala, nichakulomba, nichakwikala nammwenu yayiwahi hayuma yakumujimba. Mazu ahosheliyi Yesu nikulelu achidi nañovu nawa alumbwa neyi chochayihosheliyi.
12 Nshimbi jikwawu jamuBayibolu jahoshaña hansañu yamuchisaka, yaaku yanzatilu, nihawulunda nawantu amakwawu. Nshimbi yamuBayibolu yakundama kudi antu ejima, nawa nikufumba kwayu kwazatikaña mpinji yejima. Maana ekala muBayibolu anayilumbululi mukwihihisha mumazu aNzambi kuhitila mudi kaprofwetu Isaya nindi: “Yami Yehova Nzambi yeyi, yami nakulejaña mwakukuwahisha.”—Isaya 48:17.
MUKANDA WAWUPROFWETU
13 Bayibolu yikweti wuprofwetu wawuvulu nankashi, wuprofwetu wawuvulu washikijiwa dehi. Esekejaku ichi chakutalilahu. Kuhitila mudi kaprofwetu Isaya wadiñaku hayaaka makulakaji atanu nasatu B.C.E., Yehova washimwinañahu dehi nindi musumba waBabiloni akawujilumuna. (Isaya 13:19; 14:22, 23) Wunsahu walala awuhanini nakumwekesha chikupu chichakamwekana. Ayilumbu akalukuka, akomisha kaloña kamuBabiloni nakwiñila mumusumba chakadi kulwa. Iwu hidiwu wunsahu wejimaku. Wuprofwetu waIsaya wateneni nijina damwanta wukalukuka Babiloni—Kirusi.—Isaya 44:27-45:2.
14 Chimwahitili yaaka 200—hawufuku wa 5/6 kakweji waOctober, 539 B.C.E.—amashidika akaminini kwakwihi naBabiloni. Hinyi wadiña mukulumpi wawu? Mwanta waweniPeresi wukweti ijina daKirusi. Njila yadiña yaloñeshewa dehi kulonda wuprofwetu wakuhayamisha wushikijewi. Komana amashidika aKirusi akulukuka Babiloni chakadi kulwa neyi chochiyahosheleñahu dehi?
15 EniBabiloni adiña nakudya chawija nawufuku nawa aditiyileña neyi akiñewa nansañu yakukola kwampwembu yamusumba wawu. Haniyi mpinji, Kirusi wateñulwili menji akaloña ahita mumusumba. Hakadi nikuleha menji akeheli kulonda antu jindi azambuki kaloña nakuswila kumpwembu yamusumba. Indi dinu amashidika aKirusi akuhita ñahi hampwembu yaBabiloni? Hamuloña wakubula kwiluka, wufuku weniwu yinsu yamusumba ayishili yawashi chakubula kutaku maana!
16 Kutalisha hadi Babiloni, achishimwineñahu dehi nawu: “Hiyamba katuñamu nawa cheñuku, hiyamba kashakamamu nawa cheñuku, mwamba kavwalikilañawu antu; hela kaArabiya hakatuñilaku itenti dinduku; hela atubiña hiyakakamikaku nyikoku yawuku.” (Isaya 13:20) Iwu wuprofwetu hiwahosheli hakuhumuka kwamusumba hohuku ilaña nihayuma yikwawu yayivulu. Wamwekesheli kwila nawu Babiloni wukashala kamahembi haya nyaka. Wunatweshi kumona wunsahu wakushikijewa kwanawa mazu. Iluña dabulaña kushakamawu kudi antu daBabiloni wamukulu—didi kwakwihi namakilomita 80 kukabeta kambwela kaBaghdad, muIraq—hiwunsahu wakwila nawu nsañu yahosheliyi Yehova kuhitila mudi kaprofwetu Isaya yashikijewa: “Nukukombamu nalukombu lwakujilumuna.”—Isaya 14:22, 23.%
17 Kutoñojoka netu Bayibolu himukanda wawuprofwetu walumbwa chikuletesha chikuhwelelu chetu kukolelaku, netuku? Chalala, neyi Yehova Nzambi washikijili yikaninu yindi kumpinji yakunyima, twatela kukuhwelela chikupu netu wakashikija cheñi chikaninu chindi chakwilisha iseki kwikala paradisa. (Kuchinda 23:19) Chalala, tukweti “kuchiñeja wumi wahaya nyaka, watukaninuwu kudi Nzambi wabula kutwesha kutwamba, hadiñi nyaka yamunyima yejima yichidi kanda.”—Titusa 1:2.^
“MAZU ANZAMBI AMOMI”
18 Hayuma yitunadizi mukanu kapetulu, chinalumbuluki chikupu nawu Bayibolu chalala himukanda wadimena. Hela chochu, kulema kwayu kwabadika chikupu hakukwatankana kwakweni, kwoloka mujasayansi ninsañu yanyaka, wukweti maana alumbuluka, niwuprofwetu washindamenewa. Kapostolu wawiniKristu Pawulu wasonekeli nindi: “Mazu aNzambi amomi, akweti ñovu, atwa chakubadika mpoku yakabali yikweti wumwemu kuyedi, apwikaña nakwambula wumi naspiritu, manuñi namanji, asweja kushinshika yitoñojoka niyafuukulaña muchima.”—Aheberu 4:12.
19 Kutaña “mazu” aNzambi, hela nsañu yidi muBayibolu kwatela kuhimpa wumi wetu. Kunateli kutukwasha kuditalatala etwaweni. Twatela kuhosha netu twamukeña Nzambi, ilaña ochitwetejaña yuma yatañishaña Izu dindi donenawu dehi Bayibolu, kwasololaña yitoñojoka yetu yayeni ninkeñelu yamuchima wetu.
20 Bayibolu chalala himukanda wakufuma kudi Nzambi. Himukanda watelela kutaña, nikuwudiza, nikuwikeña. Mwekeshaku kusakilila kweyi hachawaana chaNzambi kuhitila mukutwalekahu nakutalatalamu chiwahi hayuma yekalamu. Chiwakoña mwenimu wukutiyishisha chikupu kufuukula kwaNzambi kwamuchidi wamuntu. Nkeñelu yeniyi chiyidi nichiyakashikijewa yikuhoshewa mukapetulu kanalondelihu.
YUMA YATAÑISHAÑA BAYIBOLU
- Bayibolu ayonena dehi kudi Nzambi, yoloka nawa yashindamenewa.—2 Timotewu 3:16.
- Nsañu yekala Mwizu daNzambi yalumbwa muchihandilu chamafuku ejima.—Isaya 48:17.
- Kukana kwaNzambi kudi muBayibolu chalala kukashikijewa.—Kuchinda 23:19.
* Hela chakwila antu amakwawu ahoshaña nawu yibalu yikwawu yamuBayibolu yaditadikishaña nayibalu yikwawu, nhoshelu yamuchidowu hiyikweti chishinaku. Talaku kapetulu 7 kamukanda wa The Bible—God’s Word or Man’s? wasonekawu kudi Ayinsahu jaYehova.
# Chakutalilahu, talaku haApendikisi hadi nsañu yawankakulula jaYesu atanjikawu haLuka 3:23-38.
% Neyi munakukeña nsañu yavulilaku hawuprofwetu waBayibolu, talenu hamafu 27-9 mubuloshuwa wa A Book for All People, wasonekawu kudi aYinsahu jaYehova.
^ Kujilumuka kwaBabiloni hichakutalilahu chimu chakushikijewa kwawuprofwetu wamuBayibolu. Yakutalilahu yikwawu yinabombelimu kujilumuka kwaTira naNinive. (Ezekeli 26:1-5; Zefwaniya 2:13-15) Cheñi nawa wuprofwetu waDanyeli washimwineñahu dehi mawanta amukaayi akaswana hawanta hanyima yaBabiloni. Awa mawanta adiña Mediya naPeresi niaGriki. (Danyeli 8:5-7, 20-22) Talaku Apendikisi hadi mpanji yayivulu yawuprofwetu wawuMesiya washikijilewi hadi Yesu Kristu.
Malwihu Akudizamu
1, 2. Munjilanyi Bayibolu muyinekalili chawaana chachiwahi chakufuma kudi Nzambi?
3. Hamuloña wakwila Yehova watwinka Bayibolu chinakutulejadi hadi Yena, nawa muloñadi ichi chichinekalili chakuzañalesha?
4. Chumanyi chinakutiyishi kuwaha hakuhanewa kwaBayibolu?
5. Bayibolu “ayonena dehi kudi Nzambi” munjilanyi?
6, 7. Muloñadi kukwantankana kwansañu yidi muBayibolu chikwekalila kwalumbwa?
8. Hanaku yitalilu yinakumwekesha nawu Bayibolu yahoshaña choloka mujasayansi.
9. (a) Munjilanyi Bayibolu muyadimwekeshelaña kwikala yashindamenewa nikoloka munsañu yanyaka? (b) Indi kashinshi kawansoneki aBayibolu kanakulejidi kutalisha haBayibolu?
10. Muloñadi hichidi chakuhayamaku hakwila Bayibolu himukanda wamaana alumbuluka?
11, 12. (a) Nsañwinyi yahosheliyi Yesu muMpanji yindi yahaMpidi? (b) Nsañwinyi yikwawu yalumbwa yidi muBayibolu, nawa muloñadi kuleja kwayu chikunekali kwalema mpinji yejima?
13. Wunsahwinyi wamwoneneniwu kaprofwetu Isaya nawu asoneki kudi Yehova kutalisha hadi Babiloni?
14, 15. Indi wunsahu wukwawu wawuprofwetu waIsaya kutalisha hadi Babiloni wamwekeni ñahi?
16. (a) Chumanyi chashimwineñahu dehi Isaya hachuma chakukumishaku chikafumamu muBabiloni? (b) Indi wuprofwetu waIsaya wakushiya Babiloni mumahembi wamwekeni ñahi?
17. Munjilanyi wuprofwetu wamuBayibolu chiwakoleshaña chikuhwelelu cheyi?
18. Mazwinyi alema ahosheliyi kapostolu wawiniKristu Pawulu kutalisha ‘kumazu aNzambi’?
19, 20. (a) Indi Bayibolu yinateli kukukwasha ñahi kuditalatala eyaweni? (b) Wunatweshi ñahi kumwekesha kusakilila kweyi hachawaana chadimena, Bayibolu?
cjk_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn lua_Latn cjk_Latn cjk_Latn lua_Latn lua_Latn cjk_Latn cjk_Latn lua_Latn cjk_Latn lua_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn lua_Latn sna_Latn lua_Latn lua_Latn cjk_Latn cjk_Latn cjk_Latn tsn_Latn lua_Latn cjk_Latn cjk_Latn lua_Latn cjk_Latn lug_Latn cjk_Latn cjk_Latn cjk_Latn kmb_Latn ssw_Latn cjk_Latn cjk_Latn tum_Latn cjk_Latn